เมื่อเพื่อนมีความอยากชิม และฟินกับชีสทาร์ต เพื่อนๆ จึงไม่รอช้า พาไปต่อคิวกันด่วนๆ ภาพที่เห็นตอนแรกคือ แถวยาวมากกกก ก ล้านตัว ยาวออกไปนอกห้างเลยทีเดียว แต่คุณเพื่อนก็ไม่ท้อค่ะ หลังจากถามพนักงานร้านมา ก็ได้ความว่า รอคิวประมาณ 1 ชั่วโมงค่ะ เราก็คิดว่าแป๊บเดียว เดี๋ยวก็ได้เข้า ก็เลยเดินไปต่อแถวจากหน้าห้าง โชคดีที่ไม่ร้อนมาก และมีป้ายเมนูให้ได้อ่านกันระหว่างรอ ก็เลยรู้สึกว่ายังสู้ไหว ซึ่งพนักงานจัดคิว ถือว่าดีมากนะคะ คือมีคนเฝ้าข้างนอก 2 คน ข้างในอีก 2 เพื่อไม่ให้เกิดการแซงคิว คิวด้านนอกจะถูกปล่อยให้เข้ามาข้างในทีละ 6 คน โดยพนักงานจะสื่อสารกันตลอดว่า กำลังจะเข้าไป 6 คนนะ คนข้างในก็จะนับว่า 6 คนนี้เท่านั้นนะ คนที่มาใหม่ไปต่อข้างนอก อะไรแบบนี้ เราก็รู้สึกดีนะคะ อ้อ! และก็ถ้าเมนูไหนหมด พนักงานก็จะบอกตั้งแต่ข้างนอกเลยค่ะ จะได้ไม่ต้องเสียเวลาต่อคิว 

หลังจากเม้าท์กับคุณเพื่อนไปได้ 1 ชั่วโมง เราก็ได้ขยับจากต่อแถวหน้าห้าง มาต่อคิวในห้างกันต่อ แต่เนื่องจากเรามากันเยอะ พนักงานเลยให้ต่อคิวแค่ 2 คน เพื่อให้คนด้านนอกได้เข้ามาข้างใน เราก็โอเคนะ เข้าใจความรู้สึกคนต่อมากๆ จุดนี้ และก็ฝากเพื่อนซื้อเอา 

แถวค่อยๆขยับไปเรื่อยๆ ขดไปตามความโค้งของร้าน และวกกลับมาไปที่เค้าท์เตอร์ ระหว่างทางนั้น มีป้ายเมนูติดอยู่ให้ได้ดูและเลือกก่อนสั่งตลอดทาง เดินผ่านส่วนคาเฟ่ ที่มีโต๊ะ โซฟาและที่นั่ง รวมทั้งพนักงานที่คอยช่วยถ่ายรูป และเตรียมจาน ช้อนส้อมมีดให้อย่างพร้อม ได้เดินผ่านครัวกระจกที่จะได้เห็นพนักงานที่กำลังทำชีสทาร์ตกันอย่างขะมักเขม้นตามสูตรของร้าน เดินผ่านสินค้าที่เป็นขนม ทั้งชาเขียวและช็อกโกแล็ตมากมาย ตลอดจนตู้โชว์ทุกเมนูชีสทาร์ตในตู้กระจก ให้ได้เห็นหน้าตาของแต่ละเมนู ก่อนถึงเค้าท์เตอร์ จะมีพนักงานคอยจดออเดอร์ และส่งให้พนักงานจัดเตรียมสินค้าไว้ เพื่อความรวดเร็วในการรับสินค้าและจ่ายเงิน ซึ่งมีเค้าท์เตอร์ 2 ช่อง พนักงานรับเงินช่องละ 1 คน และพนักงานส่งสินค้าอีกช่องละ 1 คน ถือว่าประทับใจมากๆ กับการต่อคิวที่ยาวแบบนี้ในครั้งแรก

หลังจากได้ขนมแล้ว เราก็เดินไปนั่งทานในส่วนคาเฟ่ค่ะ แอร์ร้อนไปนิดนึง เพราะร้านติดกับประตูทางออกของห้างค่ะ เราเดินถือถุงที่เพิ่งซื้อเข้าไป พนักงานในชุด uniform ที่น่ารัก ก็รีบเตรียมจาน ช้อน ส้อม มีด ทิชชู่ ให้ทันทีค่า อำนวยความสะดวกอย่างเต็มที่เลย

ที่เราซื้อมาจะเป็นชีสทาร์ตแบบออริจินัล และชาเขียว รวมทั้งชีสเค้กแบบกลาง

ชีสเค้ก : รู้สึกเหมือนคัสตาร์ด ด้านบนคิดว่าน่าจะทาด้วยแยมส้ม รู้สึกเปรี้ยวนิดๆ ตัวพายกรอบดีค่ะ 

ชีสทาร์ตออริจินัล : เหมือนชีสเค้ก แต่รู้สึกเปรี้ยวกว่า

ชีสทาร์ตชาเขียว : รู้สึกได้ถึงชาเขียวที่เข้มข้น ไม่เปรี้ยว ชอบที่สุดใน 3 อย่างที่ซื้อมาค่ะ